ORDE do 1 de xuño de 2006 pola que se aproba definitivamente o proxecto de modificación puntual número 6 do Plan Xeral de Ordenación Municipal do Concello de Lalín.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/06/2006

O Concello de Lalín remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Lalín dispón na actualidade de Plan Xeral de Ordenación Municipal, aprobado definitivamente o 5-2-1999.
2. Esta modificación puntual formaba parte dun proxecto que formulou e tramitou o concello no que se integraban tamén outras modificacións (expediente PO05001).
O citado proxecto conta con informe desta consellería, en data 18-5-2005, de conformidade co disposto no artigo 85.1º da Lei 9/2002.
O expediente foi aprobado inicialmente o 31-5-2005, e sometido a información pública mediante anuncios publicados en prensa e no DOG do 21-6-2005, co resultado da fase de información pública que consta no expediente. O concello outorgou aprobación provisional o 6-9-2005 e elevou o expediente para a súa aprobación definitiva.
3. Por orde da conselleira de Política Territorial, Obras Públicas e Transportes, do 28-12-2005, acordouse suspender a aprobación definitiva da modificación puntual, co fin de emendar as seguintes deficiencias:
3.1. Dado que o obxecto da modificación proposta é preservar a unidade e continuidade física dun espazo arborado de castiñeiros e carballos, procedendo a desviar o viario inicialmente trazado, será preciso
establecer os criterios de protección necesarios para o dito ámbito.
3.2. Deberase analizar e xustificar a existencia dunha franxa de solo rústico común entre o solo rústico apto para urbanizar e o novo viario trazado, considerando a coherencia coa ordenación xeral na que esta vía, límite co solo rústico neste ámbito, se inclúe no solo rústico apto para urbanizar.
3.3. No proxecto técnico da modificación deberá constar o nome e titulación do redactor (artigo 84 da Lei 9/2002 LOUG, por remisión do artigo 93.4º da mesma lei), e figurar a súa sinatura nos diversos documentos que o integran.
4. Logo de introducir os cambios oportunos no proxecto de modificación, o concello aprobouno provisionalmente o 31-1-2006, e remitiulle á consellería para a súa aprobación definitiva o proxecto técnico da modificación (redactado por Javier Bugallo Thielen, datado en xaneiro de 2006), xunto con certificación do acordo de aprobación provisional do 31-1-2006 e Convenio Mixto Expropiatorio e Urbanístico de Planeamento para a obtención anticipada de terreos necesarios para a execución do sistema xeral viario SG-V.5 (tramo 2), do sistema xeral de espazos libres SG-EL.3, e de souto existente na parcela catastral nº 116 do Polígono 62 do Catastro de Rústica de Lalín.
5. Por afectar á clasificación de solo rústico de protección ordinaria, de conformidade co previsto no artigo 95.2º da Lei 9/2002, o expediente foi sometido á Comisión Superior de Urbanismo de Galicia, que na súa sesión do 15-5-2006 emitiu informe favorable.
II. Consideracións e fundamentación.
II.1. Con data do 29-5-2006, a Dirección Xeral de Urbanismo eleva un informe-proposta no que se expresa o seguinte:
1. As deficiencias sinaladas na Orde de 28 de decembro de 2005 foron emendadas, establecendo o espazo arborado como sistema de espazos libres, zonas verdes e equipamentos públicos, incluíndo na delimitación do solo rústico de desenvolvemento (solo rústico apto para urbanizar) o novo viario trazado e a franxa de solo rústico entre este e o solo rústico apto para urbanizar.
2. O cambio de clasificación do solo rústico en urbanizable obtivo o informe favorable da Comisión Superior de Urbanismo de Galicia, tal como exixe o artigo 95.1º da LOUGA.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Con
sellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 6 do Plan Xeral de Ordenación Municipal do Concello de Lalín.
2º Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no Boletín Oficial da Provincia a normativa e ordenanzas da modificación aprobada definitivamente.
4º. Notifíqueselle esta orde ao concello e publíquese no Diario Oficial de Galicia.
Santiago de Compostela, 1 de xuño de 2006.
María José Caride Estévez
Conselleira de Política Territorial, Obras Públicas e Transportes